Aquest cap de setmana Burjassot celebra la seua col·lecta anual per a lluitar contra el càncer
2025-07-24

Aquest cap de setmana és un dels més importants per a la Junta Local contra el Càncer de Burjassot. A totes les activitats que desenvolupen al llarg de l’any, s’uneix la seua col·lecta anual, que tindrà lloc el 18 i el 19 de maig, fent un esforç més, per part de la Junta, per fer la major recaptació possible, la qual anirà dedicada a la investigació contra el càncer.

A més de les diferents taules petitòries que se situaran a les portes de les parròquies del municipi, les voluntàries de la Junta Local estaran també per les artèries comercials de Burjassot i pels seus carrers amb les guardioles verdes característiques de la col·lecta. Així mateix, el diumenge també situaran la seua tradicional taula principal en els voltants de la Plaça de l’Ajuntament, per a facilitar que les veïnes i veïns del municipi puguen realitzar les seues aportacions.

En aquests dies, des de la Junta s’està treballant també perquè tot estiga preparat el diumenge 9 de juny, a les 10 del matí, per a donar el tret d’eixida a la IV Carrera i Marxa Solidària contra el càncer.

Les inscripcions, tant de la carrera com de la marxa, es poden realitzar des de la plataforma TOP RUN fins al pròxim 6 de juny i el preu, en tots dos casos, és de 5€, que es destinaran íntegrament a la lluita contra la malaltia.